Predkladacia správa

Podľa ustanovenia § 8 zákona NR SR č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov, prednostu krajského úradu a okresného úradu vymenúva a odvoláva vláda Slovenskej republiky.                     V súlade s citovaným zákonom je v kompetencii ministra vnútra predkladať vláde Slovenskej republiky návrh na vymenovanie a odvolanie prednostov krajských úradov a okresných úradov.
Vláda Slovenskej republiky na svojom rokovaní dňa 27. novembra 2002 schválila uznesením číslo 1271 kritériá na funkcie prednostov krajských úradov a okresných úradov a zásady postupu navrhovania kandidátov na funkcie prednostov krajských úradov a okresných úradov.
Minister vnútra zriadil na základe bodu B.2. citovaného uznesenia vlády komisiu na výber kandidátov na funkciu prednostov krajských úradov a okresných úradov                              ( ďalej len “komisia” ). 
Navrhovaní kandidáti absolvovali psychodiagnostické testy na overenie všeobecných predpokladov pre výkon funkcie prednostu okresného úradu. 
Návrhy kandidátov na funkciu prednostov okresných úradov  posúdila komisia v zmysle vládou schválených kritérií a zásad a konštatovala, že spĺňajú kritériá na funkcie prednostov okresných úradov a taktiež vyhoveli psychodiagnostickým testom. 
Bezpečnostnú previerku na funkciu prednostov okresných úradov vykoná Národný bezpečnostný úrad v súlade so zákonom č. 241/2001 Z. z. o ochrane utajovaných skutočností a o zmene a doplnení niektorých zákonov s výnimkou Mgr. Ladislava Bíróa kandidáta na funkciu prednostu OÚ v Galante, Ing. Petra Békésiho kandidáta na funkciu prednostu OÚ v Komárne, Ing. Jána Ságu kandidáta na funkciu prednostu OÚ v Žiline, JUDr. Vladimíra Cahajlu kandidáta na funkciu prednostu OÚ v Bardejove, Ing. Dušana Vočka kandidáta na funkciu prednostu OÚ v Medzilaborciach, Ing. arch. Zity Pleštinskej kandidátky na funkciu prednostky OÚ v Starej Ľubovni, Ing. Metoda Buráka kandidáta na funkciu prednostu OÚ v Stropkove, Ing. Petra Baníka kandidáta na funkciu prednostu OÚ Košice III,  Ing. Mikuláša Meštera kandidáta na funkciu prednostu OÚ Košice-okolie  a Ing. Petra Vyparinu kandidáta na funkciu prednostu OÚ v Spišskej Novej Vsi, na ktorých sa vzťahuje § 76 ods. 5 zákona             č. 241/2001 Z. z. uvedeného zákona. 
Odvolať prednostov okresných úradov odporúčame dňom 31. januára 2003 a dňom               1. februára 2003 navrhovaných kandidátov vymenovať do funkcií prednostov okresných úradov.